Title: ประกาศกระทรวงเกษตรและสหกรณ์ เรื่อง กำหนดปริมาณจัดสรรเนื้อยางสำหรับการส่งออก พ.ศ. 2561

ประกาศกระทรวงเกษตรและสหกรณ์
เรื่อง
กำหนดปริมาณจัดสรรเนื้อยางสำหรับการส่งออก
พ.ศ.
๒๕๖๑

โดยที่เป็นการสมควรกำหนดปริมาณจัดสรรเนื้อยางเพื่อความเหมาะสมกับสถานการณ์ราคายางเพื่อประโยชน์ในการค้ายาง
และการส่งออกยาง

อาศัยอำนาจตามความในมาตรา ๕ (๒) และมาตรา ๖ (๘) แห่งพระราชบัญญัติควบคุมยาง
พ.ศ. ๒๕๔๒ ประกอบกับมติคณะกรรมการควบคุมยางในการประชุมครั้งที่ ๓/๒๕๖๐ เมื่อวันที่ ๒๗ ธันวาคม ๒๕๖๐ รัฐมนตรีว่าการกระทรวงเกษตรและสหกรณ์โดยคำแนะนำของคณะกรรมการควบคุมยาง
จึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกระทรวงเกษตรและสหกรณ์ เรื่อง กำหนดปริมาณจัดสรรเนื้อยางสำหรับการส่งออก
พ.ศ. ๒๕๖๑

ข้อ ๒[๑]  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ชนิดยาง
ควบคุมการส่งออกยาง ๓ ชนิด ได้แก่ ยางแผ่นรมควัน ยางแท่ง และยางผสมสารเคมี (Mixed
Rubber)

ข้อ ๔  ผู้ส่งออกที่จะต้องปฏิบัติตามมาตรการควบคุมการส่งออกยาง
ดังนี้
(๑) กรณีผู้ส่งออกที่ได้รับใบขนสินค้าขาออกจากศุลกากร
ในปี ๒๕๕๙ เป็นจำนวนมากกว่า ๕,๐๐๐ ตัน
ให้พนักงานเจ้าหน้าที่ควบคุมปริมาณจัดสรรเนื้อยางที่ส่งออกไปนอกราชอาณาจักรกับผู้ส่งออกยาง
ในระหว่างเดือนมกราคม ๒๕๖๑ ถึง เดือนมีนาคม ๒๕๖๑ โดยการอนุญาตออกใบผ่านด่านศุลกากรแก่ผู้ส่งออกยางแต่ละรายไม่เกินร้อยละ
๗๐ ของปริมาณการส่งออกยางในเดือนมกราคมถึงมีนาคม ๒๕๕๙ และเดือนมกราคม ถึงมีนาคม ๒๕๖๐
(๒) กรณีผู้ส่งออกที่ได้รับใบขนสินค้าขาออกจากศุลกากร
ในปี ๒๕๕๙ เป็นจำนวนเท่ากับหรือน้อยกว่า ๕,๐๐๐ ตัน
ให้พนักงานเจ้าหน้าที่ควบคุมปริมาณจัดสรรเนื้อยางที่ส่งออกไปนอกราชอาณาจักรกับผู้ส่งออกยางในระหว่างเดือนมกราคม
๒๕๖๑ ถึงเดือนมีนาคม ๒๕๖๑ โดยการอนุญาตออกใบผ่านด่านศุลกากรแก่ผู้ส่งออกยางแต่ละรายไม่เกินร้อยละ
๑๐๐ ของปริมาณการส่งออกยางในเดือนมกราคม ถึงมีนาคม ๒๕๕๙ และเดือนมกราคม
ถึงมีนาคม ๒๕๖๐

ข้อ ๕  ปริมาณการควบคุมยางตามข้อ
๔ สามารถถัวเฉลี่ยได้ ให้ครบตามปริมาณที่ได้รับการจัดสรรภายใน ๓ เดือน

ข้อ ๖ 
กรณีที่ผู้ส่งออกยางไม่มีประวัติการได้รับใบผ่านด่านในช่วงเดือนมกราคม ถึงมีนาคม
๒๕๕๙ และเดือนมกราคม ถึงมีนาคม ๒๕๖๐ ให้ใช้จำนวนตัวเลขสถิติล่าสุดที่มีแทนโดยอนุโลม

ประกาศ ณ วันที่ ๙ มกราคม พ.ศ. ๒๕๖๑
ลักษณ์  วจนานวัช
รัฐมนตรีช่วยว่าการกระทรวงเกษตรและสหกรณ์
ปฏิบัติราชการแทนรัฐมนตรีว่าการกระทรวงเกษตรและสหกรณ์

ปุณิกา/อัญชลี/จัดทำ
๑๑
มกราคม ๒๕๖๑

นุสรา/ตรวจ
๒๖
พฤศจิกายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๕ ง/หน้า ๗/๑๐ มกราคม ๒๕๖๑